Тилесбаев Берик Аргынбайулы,

Т.Рысқұлов атындағы №25 мектеп-гимназия директорының оқу жұмысы жөніндегі орынбасары.

Шымкент қаласы

**МЕКТЕП ОҚУШЫЛАРЫНЫҢ ФУНКЦИОНАЛДЫҚ САУАТТЫЛЫҒЫН ДАМЫТУДЫ БАСҚАРУ: ПРОБЛЕМАЛАР ЖӘНЕ ОНЫ ШЕШУ ЖОЛДАРЫ**

Қазіргі әлемдік білім кеңістігіндегі халықаралық стандарт талаптарына сай оқыту үдерісінің орталық тұлғасы білім алушы субъект, ал ол субъектінің алған білімнің түпкі нәтижесі құзіреттіліктер болып белгіленуі білім беру жүйесінде «Мектеп оқушыларының функционалдық сауаттылығын дамытуды басқару: проблемалар және оны шешу жолдары» мақсаты негізге алынып отыр.

Заман талабына сай табысты, өзгерісті тез қабылдайтын, мектептегі алған білімін өмірде қалай пайдаланады? Мұғалімдер үшін академиялық білімнен функционалдық сауаттылыққа бағытталған білім беруге бет бұрудың жолдары қандай? Оқушылар кездескен проблеманы анықтау және шешу, ситуациядан шығу, сыни ойлау, белгілі бір тақырыпты талдау, жіктеу жолдарын қалай үйрету?» деген сұрақтар аясында тәжірибемен бөлісу. Осы бағытта көмек көрсете алатын бағдарламаның ғылыми-теориялық негіздерін игерген, түсінетін мұғалімдер ғана.

Оқушылардың жетістікке жетуі үшін заманның ағымына сай нақты жоспарлау қажет-ақ.

Әрине, педагогтардың PISA бойынша біліктілігін арттыру жолдарын перспективті жоспарға сай лек-легімен мемлекеттік біліктілік арттыру курстарына жіберіп отырамыз. Онымен ғана шектелмей, мектептегі тәжірибе тарату арнайы жабдықталған кабинетте, жоспарлы, жоспардан тыс оқыту-семинарларында мектепішілік бөлісіп, зерттеу алаңдарында талқылап, атқарылған жұмыстардың жетістігі, кемшілігі, жетілдіретін тұсы, тарататын тұсын жүйелеп бос уақытты тиімді пайдалану мақсатында кейбір тәжірибелерді сабақ барысында да жүргізіп біршама жетістіктерге жеттік.

Оқушылардың функционалдық сауаттылығын дамыту үшін, атқаратын қадамдарды нақтылау мақсатында жұмыс бағытын анықтау қадамдары;

* оқушылардың оқу, математикалық, жаратылыстану сауаттылық деңгейін анықтау;
* тапсырмалардың деңгейі мен түрлерін анықтау;
* қиындық туғызатын сұрақтарды анықтау;
* компьютерлік сауаттылық қабілеттерін анықтау.

Осы тұста мектептегі пәндер бойынша зерттеуге түскен оқушылардың үлгеріміне назар аударып, нәтижелерінің талдай келе, қай бағытта оқушының білімінде олқылықтар кеткенін саралап, нақты жұмыс бағыты анықталды.

15 жастағы оқушылардан алынатын байқау сынағында қамтылған бағыттар: қаржы, математика, оқу сауаттылығы, жаратылыстану, АКТ, жаһандық құзыреттілік. Байқау сынағында анықталған проблемалар:

* кесте мәндерін анықтау, қорытынды жасау;
* мәтін идеясын анықтау, балама пікірлер ұсыну, мәтін мазмұнынан тыс өз пікірін қосу;
* картадағы проектілер қасиеттерін табу, картадан ақпаратты іздеп табу;
* мәндерді диаграммалау, диаграмма құрылымын, элементін табу.

Айқындалған проблемалардың жолын кесу үшін келесідей қадамдар жасалды. Оқу сауаттылығын дамыту үшін оқушыларды дайындау бағыттары:

* ақпаратты іздеп оқу, тура мағынасын түсіну, мәтінді таңдау;
* бірнеше мәтін негізінде қорытынды шығара білу.
* баспа мәтіндік ақпаратпен ғана емес, сонымен қатар электронды форматтағы (интернет ортада ақпарат іздеу, гиперсілтемелер) мәтіндермен жұмыс істеу дағдыларын дамыту;
* мәтінмен жұмыс істеудің әртүрлі әдістерін қолдану (ақпаратты іздеу, мәтіннің тура мағынасын анықтау, қорытындыларды жинақтау және тұжырымдау, ақпараттың сапасы мен сенімділігін бағалау, мәтіннің мазмұны мен формасы туралы ойлау);
* оқушыларды диаграммалар, кестелер, суреттер сияқты әртүрлі ақпарат түрлерімен жұмыс істеуге дағдыландыру.

Жоғарыда атап өткенімдей, әрине, оқушылардың бәсекеге қабілеттілігін, сөйлеуін, ойлауын, функционалдық сауаттылығын дамыту үшін жауапты мамандар арқылы бақылау мен басшылық, біліктілік арттыру курстарының тек қана мемлекеттен келетін ғана оқуды күту емес, мектептегі шебер-педагогтер, зерттеуші-педагогтердан құрылған тәжірибе алаңдарының жұмысы арқылы педагогтар білімін, тәжірибесін арттыру. Сонымен қатар, оқушылардың ғылыми мектебін іске қосу арқылы білімдерін арттыру, жоғарыда аталған проблемалардың жолы. Тапсырма ерекшеліктері.

Бір тапсырма әртүрлі форматта берілген бірнеше мәтіндерден құралып, жалпы тақырып немесе бір мәселе төңірегінде беріледі.

Сұрақтар шынайы өмірде болатын мәселені шешуді сұрайды.

Тапсырма жабық (бірнеше\бір дұрыс жауап, сәйкестендіру, тәртіппен орналастыру) және ашық (мәтінге сүйеніп түсіндіру, дәлелдеу) сұрақтардан тұрады.

Сұраққа жауап беру үшін тек оқу дағдылары жеткіліксіз, жалпы танымдық дағдылар қажет (пікір білдіру, талқылау, талдау, ақпарат іздеу, салыстыру және т.б.)

Оқушылардың функционалдық сауаттылығын арттыру жолындағы проблемалардың шешу жолдары:

* оқушылардың назарын сабаққа аудару жолдарын жасау, яғни, әрбір сабақта зейінге байланысты жаттығулар орындату;
* тапсырмалардың деңгейі мен бағытын өзгерту, барлық тапсырмаларды жіктеу, талдау, бағалау, зерттеу, анықтау бағытына өзгерту;
* академиялық біліммен қоса шығармашылық тапсырмалар беру;
* топтық, жұптық кезеңде тапсырмаларды талқылау;
* әрбір сабақта ашық және жабық сұрақтар жоспарлап беру;
* вilimcenter.kz, bilimlend.kz порталында PISA тапсырмаларын кесте бойынша орындау;
* оқушылардың қосымша әдебиеттер оқуына ықпал жасау;
* сабақта ойлау дағдыларын дамытушы белсенді көрнекі құралдар арқылы ойларын қозғау;

Ең бастысы жаңа оқу бағдарламасының түпкі мақсаты сындарлы оқыту болатын болса, сол оқытуға жету жолындағы жеке, топпен оқу, өзін бағалау, досын бағалау сынды оқушы ойын тыңдау арқылы олардың әлеуетін көтеру жолында жұмыстар жасалынды.

Бүгінгі күннің ағымынан түспей келе жатқан түйткілді мәселесі оқушылардың қала берсе, педагог қызметкерлердің де сапалы сабақ жоспарын құру арқылы функционалдық сауаттылықты арттыру жолындағы еңбектерін айтпай кетпеуге болмас. Әрине, оқушыны тәрбиелей отырып, білім беруші, оқытушы оқып жүріп нәтижеге жұмыс жасаушы педагогтар болғандықтан, ішінара педагогтар арасында да өзімнің шебер сыныптарыма қатыстыру арқылы оқушылардың функционалдық сауаттылығын арттыру жолдары туралы біршама шебер сыныптар арқылы озат тәжірибелі ұстаздарға да көмек көрсетілді.

PISA бойынша біліктілік курстарынан өткен мұғалімдер командасын құрып, PISA тапсырмаларын құрастыру жолдарын үйрену мақсатында сабақ кестесі құрылды, пән мұғалімдеріне сабақ барысында PISA тапсырмаларын жоспарлауды, оқушыға орындатуды, деңгей бойынша білім деңгейін өсіру. Мысалы, жаратылыстану бағытындағы пәндердің сабақта және PISA тапсырмаларына құрастыру бойынша, үлгілерін басқа пән мұғалімдеріне үйрету мақсатында мектепішілік орта құрылды. Мысал ретінде биология пәнінен функционалдық сауаттылықты дамыту мақсатында тапсырмалар түрімен бөлісейін. Тапсырмалар ашық және жабық сұрақтардан және жан-жақты зерттеу, талдау, жіктеу, бағытында құралған.

Оқушылардың функционалдық сауаттылығының дамуына бірден бір септігін тигізетін ұсыныстар:

* оқушылардың ІТ сауат дағдысын дамыта отырып, өз мақсаттарына жетуге, өз білімі мен әлеуетін дамыту және қоғам өміріне белсенді қатысу үшін мәтіндерді түсінуге, пайдалануға, бағалауға тұжырымдауға және олармен жұмыс жасай алу қабілеттерін дамыту;
* оқушылардың қызығушылығына қарай қысқа мерзімді ғылыми жобаларға қатыстыру;
* пәнаралық тапсырмаларды құрастырып, оқушыларға деңгейлеп ұсыну
* оқушылардан алынған байқау сынақтарын талдау, анализ жүргізу, қателермен түзету дамыту жұмыстарын жүргізу.

Оқушыларды функционалдық сауаттылыққа тәрбиелеу үшін өзіміз функционалды сауатты болуымыз қажет. Яғни, тәжірибелердің бәрін дерлік емес, пайдалы тұстарын саралап, сол тәжірибелерді өз жұмысымызда қолданып, оқушыларды дамыту. Яғни, бәріне ең әуелі сабырлылық пен терең зерттей алатын ой керек. Мұның бәрі адам рухани байығанда ғана орын алады. Баршаңызды мұғалімдік ауыр мамандықты көтере аламын деп оқып сол кәсіптің нанын жеп отырған соң өмір бақи білім алуға, тоқтаусыз дамуға, функционалды сауатты, білікті болуға шақырамын. Сонда ғана еліміздің білімді ұрпағы халықаралық дәрежеде тек қана биіктен көрінетініне сенемін.